作者：姜夔
词牌/韵律：解连环

paragraphs: 玉鞭重倚。
却沈吟未上，又萦离思。
为大乔、能拨春风，小乔妙移筝，雁啼秋水。
柳怯云松，更何必、十分梳洗。
道郎携羽扇，那日隔帘，半面曾记。
西窗夜凉雨霁。
叹幽欢未足，何事轻弃。
问后约、空指蔷薇，算如此溪山，甚时重至。
水驿灯昏，又见在、曲屏近底。
念唯有、夜来皓月，照伊自睡。